Cymeriadau’r Testament Newydd – Gwers 8

**Y gweddwon**

**Gweddi**

Yn ein myfyrdod heddiw cawn gyfle i feddwl am y gwragedd sy’n ddiymgeledd ac eto’n effro i angen eraill. Cymorth ni i ystyried beth yw ystyr haelioni a mesur ein cyfraniadau i helpu gyda’r frwydr yn erbyn tlodi. Amen.

**Darllen**  
Luc 7:11–17; 20:45–45

**Cyflwyniad**

Ceir 80 o gyfeiriadau Beiblaidd at wragedd gweddwon, ac yn ôl y gyfraith Iddewig roedd angen eu gwarchod a’u hanrhydeddu, yn arbennig y rhai oedd wedi colli eu gwŷr a hwythau heb fab. Ystyrid bod cyfrifoldeb teuluol gan berthnasau eu gwŷr drostynt, ac y dylai brawd dibriod y gŵr gymryd ei chwaer yng nghyfraith weddw fel cymar iddo. Roeddent yn cael eu hystyried gyda’r bobl fregus a’r diamddiffyn. Gallent fynd i’r caeau ŷd a chasglu o weddill y cynhaeaf, fel yn stori Ruth.

Yn y ddwy stori o Efengyl Luc, roedd yr awdur am nodi bod Iesu yn sylwi arnynt ac yn eu gwerthfawrogi. Cydymdeimlwyd â’r naill wrth iddi gerdded wrth ochr elor ei hunig-anedig fab, ac mae Iesu yn adfer bywyd y gŵr ifanc. Wrth wneud hynny, roedd nid yn unig yn dileu ei galar ond yn sicrhau statws a chynhaliaeth iddi yn ei chymdeithas. Mae’n ddarlun o adnewyddu a chyfannu bywyd y weddw drachefn. Bydd yr ail stori’n sylwi ar gyfraniad y weddw, ac er mai’r darn arian lleiaf ei werth sy’n cael ei roi, nodir iddi roi’n hael yn ei thlodi: rhoi o’u harian sbâr wnaeth y cyfoethogion; rhoi heb fedru fforddio gwneud wnaeth y wraig weddw.

**Myfyrdod**

Nodwyd yn y cyflwyniad nad oes raid i wraig weddw fod yn oedrannus. Gwyddai’r Iddewon yn dda am farwolaethau dynion ifainc, gan adael eu gwragedd yn ddiamddiffyn a heb gynhaliaeth. Nid oedd statws i’r wraig, a’i phrif swyddogaeth yng nghyd-destun Iddewiaeth gynnar oedd cyflawni dyletswyddau yn y tŷ a magu teulu. Dyletswydd pob gŵr oedd sicrhau meibion, gan fod cael bachgen yn y gyfundrefn bartiarchaidd yn golygu parch ac anrhydedd. Ond, yn amlach na pheidio, roedd ar wraig weddw, fel yr un o bentref Nain, angen rhywun i’w hymgeleddu. Heddiw, bydd y gwledydd cyfoethocaf yn darparu i’r anghenus yn ôl eu gofyn ac nid yn ôl eu rhywedd na’u hoedran. Eto, yn y gwledydd tlotaf heddiw nid oes darpariaeth felly, ac mae’n siŵr fod canran uwch o wragedd gweddwon yn ddiymgeledd. Bydd pwyslais y wasg ar yr angen am addysg a darpariaeth feddygol y cymunedau tlawd, ond mae angen ar grwpiau llawer ehangach na phlant, ac mae’n ddyletswydd i warchod yr henoed ym mhob cymuned, yn arbennig ymysg y tlotaf o bobl y byd.

Pwy sy’n cyfrannu i goffrau mudiadau fel Cronfa Achub y Plant neu Gymorth Cristnogol? Yn rhyfeddol, bydd y tlodion eu hunain yn cyfrannu hyd orau eu gallu, am eu bod yn gwybod beth yw angen. Bydd ergyd yr hanesyn yn Luc mor wir heddiw ag erioed felly: rhoi o’n harian sbâr a wnawn yn aml, heb feddwl bod ein ‘gweddill’ ni yn gyfoeth i’r sawl y mae ei bocedi’n wag. Pan ddaw’r apeliadau gan y mudiadau dyngarol, bydd llawer yn troi cefn neu’n cau’r drws yn glep. Dros gyfnod y Nadolig yn arbennig, a fyddwn yn effro i wir angen eraill o’n cwmpas? Diolch am bob rhodd, bach neu fawr, ond prin y byddwn yn rhoi’n hael, yn rhoi nes ei fod i’w deimlo. Beth yw ein darlun ni o haelioni? Darlun Iesu oedd sôn am y weddw yn rhoi’r hatling, ac roedd Iddewon y dydd yn deall hynny’n dda.

**Gweddi**

Trugarha wrthym, Arglwydd, yn ein cybydd-dod difeddwl. Mae yna elfen o’r Scrooge yn y mwyafrif ohonom, heb feddwl am fesur dy haelioni di. Cyfaddefwn ein bod yn rhy aml yn meddwl am ein hanghenion ein hunain yn gyntaf, heb roi llawer o amser i ystyried pwy sydd â’u boliau a’u cypyrddau’n wag, heb syniad o ble y daw’r pryd bwyd nesaf. Amen.

**Trafod ac ymateb:**

* Beth sy’n gwneud rhoi yn ‘rhoi aberthol’?
* Aeth y bwlch rhwng y rhai sydd â rhywbeth wrth gefn a’r rhai sydd heb ddim yn fwy yn ystod y cyfnod clo. A yw eich llygaid yn agored i anghenion pobl sy’n ddiymgeledd yn ystod cyfnod y pandemig?
* Sut y byddwch yn mynd ati i ymateb i wahanol apeliadau gan fudiadau Cristnogol a dyngarol: ceisio’u cefnogi i gyd neu roi sylw i rai penodol? Pa arweiniad y dylem ei geisio?